ธปท.เผยไตรมาส2แบงก์กำไร 3.4 หมื่นล้าน
ธปท.เผยผลประกอบการของธาคารทั้งระบบช่วงไตรมาส2ของปี53ฟันกำไร 3.4 หมื่นล้านเพิ่มขึ้นจากไตรมาสก่อน 6,900 ลบ.โตตามเศรษฐกิจของประเทศส่วนหนี้เสียลดคงเหลือ 4.4%
5 ส.ค. 2553

ธปท.เผยผลประกอบการของธาคารทั้งระบบช่วงไตรมาส2ของปี53ฟันกำไร 3.4 หมื่นล้านเพิ่มขึ้นจากไตรมาสก่อน 6,900 ลบ.โตตามเศรษฐกิจของประเทศส่วนหนี้เสียลดคงเหลือ 4.4%
น.ส.นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย(ธปท.) เปิดเผยว่า ระบบธนาคารพาณิชย์มีกำไรสุทธิในไตรมาส 2 ปีนี้ จำนวน 3.4 หมื่นล้านบาท เพิ่มขึ้นจากไตรมาสก่อนหน้า 6,900 ล้านบาท จากการเพิ่มขึ้นทั้งรายได้จากดอกเบี้ยและเงินปันผลสุทธิ และรายได้ค่าธรรมเนียม ซึ่งการที่ระบบธนาคารมีกำไร และบวกกับฐานะที่ดีของธนาคาร จากระดับเงินกองทุนที่แข็งแกร่งซึ่งเพิ่มขึ้นเป็น 16.9% จากไตรมาสก่อน15.96% น่าจะทำให้ธนาคารมีบทบาทสนับสนุนการฟื้นตัวของเศรษฐกิจและมีบทบาทในการระดมทุนของภาคธุรกิจได้มากขึ้น 
“การที่ธนาคารมีกำไรและยังใช้เงินมาเพิ่มทุนให้สูงขึ้น สะท้อนว่าธนาคารมีการเตรียมการไว้เพื่อการขยายสินเชื่อเพิ่มขึ้น คาดว่าจากนี้ไปจนถึงสิ้นปีสินเชื่อน่าจะขยายตัวได้ต่อเนื่อง เพราะภาวะเศรษฐกิจดีขึ้น ความต้องการสินเชื่อเองก็มีมากขึ้น ขณะเดียวกันหนี้เสียก็ลดลงโดยหนี้เสียก่อนหักกันสำรองลดลงเหลือ 4.4% จากไตรมาสก่อน 4.6%“น.ส.นวพรกล่าว
ทั้งนี้ สินเชื่อโดยรวมในไตรมาส 2 ขยายตัวเพิ่มขึ้น 5.3% จากไตรมาสก่อนหน้า 2.5% สะท้อนแนวโน้มที่ดี โดยสินเชื่อเติบโตได้ทุกประเภท แบ่งเป็นสินเชื่อเพื่อการบริโภคเติบโตมากที่สุด เพิ่มขึ้น 14.3% จาก 11.6% โดยเฉพาะสินเชื่อเพื่อการซื้อที่อยู่อาศัยและรถยนต์ขยายตัวได้ค่อนข้างดี  ส่วนสินเชื่อธุรกิจขนาดใหญ่เพิ่มขึ้น 2.1% จากไตรมาสก่อนหน้าติดลบ 0.7% ขณะที่สินเชื่อผู้ประกอบการขนาดกลางและขนาดย่อม(เอสเอ็มอี)เพิ่มขึ้น 2.1% จากไตรมาสก่อนติดลบ 4.9% สะท้อนแนวโน้มที่ดีขึ้นของสินเชื่อเอสเอ็มอีที่น่าจะปรับตัวได้ดีมากขึ้นตามภาวะเศรษฐกิจ